**Ieteikumi līdzfinansējuma saņēmējiem maksāšanas kārtības noteikšanai projekta partnerības līgumos**

Norvēģijas finanšu instrumenta 2014.-2021.gada perioda programmas „Klimata pārmaiņu mazināšana, pielāgošanās tām un vide” un Eiropas Ekonomikas zonas finanšu instrumenta 2014.-2021.gada perioda programmas „Vietējā attīstība, nabadzības mazināšana un kultūras sadarbība” (turpmāk katra atsevišķi – Programma, kopā – Programmas) ietvaros līdzfinansējuma saņēmējam 10 darbdienu laikā no dienas, kad stājies spēkā lēmums par projekta iesnieguma apstiprināšanu vai atzinums par lēmumā ietverto nosacījumu izpildi, vai atzinums par iepriekš noteiktā projekta pozitīvu novērtējumu, vai atzinums par novērtējumā ietverto nosacījumu izpildi jāiesniedz Programmas apsaimniekotājam partnerības līguma projekts ar katru projektā iesaistīto partneri, atbilstoši MK noteikumu Nr.683[[1]](#footnote-2) 12.punktā noteiktajam. Partnerības līguma projektā tostarp jāparedz līdzfinansējuma saņēmēja un projekta partnera savstarpējo norēķinu kārtība.

Lai Programmu projektu ietvaros nodrošinātu sekmīgu finanšu plānošanu un izvairītos no neizlietotā finansējuma atgūšanas, Vides aizsardzības un reģionālās attīstības ministrija kā Programmas apsaimniekotājs iesaka līdzfinansējuma saņēmējiem attiecībā uz projekta partneriem piemērot tos pašus principus finansējuma izmaksai, kuri tiek piemēroti līdzfinansējuma saņēmējam saskaņā ar projekta līgumu, un iekļaut tos partnerības līgumos:

* noteikt, ka saņemtais avanss ir jāapgūst/jāizlieto 12 mēnešu laikā no avansa izmaksāšanas dienas;
* izmaksājamā avansa summu paredzēt ne lielāku par summu, ko attiecīgais projekta partneris paredzējis izlietot 12 mēnešu laikā;
* partnerības līgumā jāiekļauj nosacījumi, kas piemērojami gadījumā, ja projekta partneris neapgūst/neizlieto saņemto avansu 12 mēnešu laikā, tai skaitā līdzfinansējuma saņēmēja tiesības atprasīt neizlietoto avansu;
* paredzēt, ka projekta partnerim izmaksājamo avansa un starpposma maksājumu summa nepārsniedz 90% no attiecīgajam projekta partnerim plānotā programmas līdzfinansējuma;
* paredzēt projekta partnera atskaitīšanās kārtību, lai nodrošinātu savlaicīgu pārskatu iesniegšanu Programmas apsaimniekotājam projekta līgumā noteiktajos termiņos.

Vēršam uzmanību, ka projekta pārskatā līdzfinansējuma saņēmējs var iekļaut tikai projekta partnera faktiski veiktos izdevumus, nevis līdzfinansējuma saņēmēja veiktos maksājumus projekta partnerim.

1. Ministru kabineta 2018. gada 13. novembra noteikumi Nr. 683 "Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības noteikumi" <https://likumi.lv/ta/id/303045> [↑](#footnote-ref-2)